Candidatul PNL la Sectorul 1, Alexandru Nazare, spune că PSD ”a ales să ştirbească” autoritatea Poliţiei Locale Sector 1 pe care o foloseşte ”ca un accesoriu de campanie” şi că va depune o plângere penală împotriva candidatului PSD la Sectorul 1, Dan Tudorache, pentru calomnie.

”Campania negativă cu tot ceea ce are ea mai urât a început din păcate şi în Sectorul 1. Nu mi-am dorit niciodată acest lucru, însă PSD încearcă să smulgă prin şantaj probe şi presupuse fapte de la o banală aniversare a unui coleg de partid, care, în mod evident, nu a fost un eveniment electoral. În primul rând, îi prezint scuzele colegului că aniversarea i-a fost stricată, el oferind deja toate precizările în acest sens instituţiilor abilitate. Ceea ce este însă cel mai grav este modul mafiot în care a ales să acţioneze PSD şi candidatul său la primărie. Au ales să ştirbească autoritatea unei instituţii publice, în speţă Poliţia Locală a Sectorului 1, pe care o folosesc ca pe un accesoriu de campanie. Poate este relevant în acest sens că domnul Florin Iordan se află pe locul 5 în lista de candidaţi PSD pentru Consiliul Local al Sectorului 1. Păi domnilor, miroase de la o poştă a conflict de interese, ca să nu mai discutăm de aspectele penale ale întregii poveşti”, a scris Nazare pe pagina sa de Facebook.

Nazare a anunţat că va depune o plângere penală împotriva candidatului PSD la Sectorul 1, Dan Tudorache, pentru calomnie.

”Am încredere în instituţiile statului român şi îl anunţ pe această cale pe domnul Tudorache că voi depune o plângere penală împotriva sa şi a celorlaţi complici pentru calomnie”, a mai scris candiatul PNL.

PSD susţine, într-un comunicat, că Biroul Electoral al Sectorului 1 a făcut plângere penală la Parchetul de pe lângă Judecătoria Sectorului 1 pentru ca anchetatorii să demareze cercetările privind posibile infracţiuni de corupere a alegătorilor de către PNL şi candidatul liberal la Sectorul 1, Alexandru Nazare, după ce aceştia ar fi distribuit mâncare, băutură şi bani cetăţenilor.

Articolul de mai sus este destinat exclusiv informării dumneavoastră personale. Dacă reprezentaţi o instituţie media sau o companie şi doriţi un acord pentru republicarea articolelor noastre, va rugăm să ne trimiteţi un mail pe adresa abonamente@news.ro.